
Uznesenie Mestský súd Bratislava II, v konaní vo veci starostlivosti súdu o maloleté dieťa: L. B., nar. XX.XX.XXXX, trvale bytom M. X/A, Z., zastúpeného opatrovníkom: Úradom práce, sociálnych vecí a rodiny Bratislava, so sídlom Vazovova 7/A, Bratislava, maloleté dieťa rodičov: matky - Z.. Y.O. Z., nar. XX.XX.XXXX, trvale bytom M. X/A, Z., zastúpenej Kanisová & Kanis Advokátska kancelária s.r.o., so sídlom v Bratislave, Ďumbierska 3F a otca - R.. W. B., nar. XX.XX.XXXX, trvale bytom M. X/A, Z., o návrhu matky na nariadenie neodkladného opatrenia, za konania o návrhu matky na nahradenie súhlasu otca, takto rozhodol: Súd nariaďuje neodkladné opatrenie, ktorým nahrádza súhlas otca - R.. W. B., nar. XX.XX.XXXX, trvale bytom M. X/A, Z. na podanie prihlášky na zápis maloletého L. B., nar. XX.XX.XXXX, trvale bytom M. X/A, Z. na predprimárne vzdelávanie v školskom roku 2024/2025 v zariadení B. H., M..L..T.., L. X, Z., IČO: XXXXXXXX. odôvodnenie: 1/ Návrhom, doručeným súdu dňa 13.06.2024, sa matka domáha rozhodnutia pri podstatnej nezhode rodičov ohľadom návštevy materskej školy maloletým a zároveň nariadenia neodkladného opatrenia, ktorým súd nahradí súhlas otca so zápisom maloletého do predprimárneho vzdelávania B. H., s.L..T.., L. X, XXX XX Z. pre školský rok 2024/2025. Veci bola pridelená spisová značka 39P/96/2024. 2/ Mestský súd Bratislava II uznesením zo dňa 17.06.2024 č.k. 39P/96/2024-30 vylúčil návrh matky na nariadenie neodkladného opatrenia na samostatné konanie. Veci bola pridelená spisová značka 39P/100/2024. 3/ Matka návrh na nariadenie neodkladného opatrenia odôvodnila tým, že maloletý má diagnostikovanú pervazívnu vývinovú poruchu - F84.8 Iná pervazívna vývinová porucha a v školskom roku 2024/2025 nastupuje do povinného predprimárneho vzdelávania. Matka vyplnila prihlášku na povinné predprimárne vzdelávanie do materskej školy s názvom B. H. M..L..T.., so sídlom L. X, Z., kde majú skúsenosti s prácou s maloletými deťmi s poruchou, akou trpí aj maloletý, s poruchami autistického spektra a majú voľné kapacity na školský rok 2024/2025. Matka prihlášku odoslala otcovi na doplnenie jeho podpisu dňa 07.05.2024. Matka túto prihlášku do materskej školy ešte nepodala, nakoľko na podanie prihlášky je potrebný podpis oboch rodičov na prihláške. Matka bola nútená zároveň podať prihlášku do spádovej materskej školy - Základná škola s materskou školou, so sídlom na L. XX O. Z., kde však nemajú vhodných pracovníkov, ktorí by boli vyškolení na prácu s maloletými deťmi, ktoré trpia poruchou autistického spektra. Zároveň v spádovej škôlke nemajú dostatok priestoru na to, aby sa individuálne venovali jednému dieťaťu so špecifickými potrebami. V triedach, ktoré sú tvorené v spádových škôlkach je umiestnený veľký počet detí, približne 22 až 25 detí v jednej triede, čo je v prípade maloletého nevhodné riešenie. Dňa 14.05.2024 bola poštová zásielka obsahujúca prihlášku do materskej školy B. H. M..L..T.. vydaná otcovi. Dňa 09.05.2024 matka informovala otca o tom, že mu prihlášku do materskej školy odoslala poštou. Zároveň otca informovala o tom, že v spádovej škôlke nemajú vhodných pracovníkov pre prácu s maloletým, ktorí by boli vyučení na prácu s deťmi s poruchou
autistického spektra. Následne dňa 23.05.2024 matka preposlala otcovi odporúčanie p. W.. N. N. zo Súkromného špecializovaného centra poradenstva a prevencie pre deti a žiakov s autizmom alebo ďalšími pervazívnymi vývinovými poruchami, kde je odporúčané, aby bol maloletý zaradený do materskej školy s menším kolektívom a zároveň je mu potrebné zabezpečiť asistenta v rozsahu 100% počas jeho pobytu v materskej škole, ktoré odporúčanie pripojila. Uvedené je v spádovej škôlke nerealizovateľné. Otec odmieta udeliť súhlas matke na prihláške maloletého na predprimárne vzdelávanie do W. Š. B. H. M..L..T.. Riaditeľka Materskej školy B. H. M..L..T.. komunikuje s matkou a počíta s nástupom maloletého do ich zariadenia, avšak vyžaduje, aby bol na prihláške uvedený podpis otca, resp. bol tento podpis nahradený súhlasom súdu. Matka má za to, že v súčasnosti nastala medzi rodičmi situácia, kedy sa títo nevedia dohodnúť na podstatnej otázke týkajúcej sa výkonu rodičovských práv a povinností k maloletému, na výbere materskej školy, ktorú má maloletý syn navštevovať. Z uvedeného dôvodu je matka nútená podať návrh, aby sa predišlo ďalším konfliktným situáciám, týkajúcim sa danej problematiky a najmä, aby maloletý v školskom roku 2024/2025 mohol nastúpiť na predprimárne vzdelávanie. Matka má za to, že je v najlepšom záujme maloletého, aby navštevoval predškolské zariadenie B. H. M..L..T.., a to najmä z dôvodu, že táto materská škola má dostupné voľné kapacity a spĺňa podmienky potrebného individuálneho prístupu, nakoľko pracovníci v tomto predškolskom zariadení sú vyučení na prácu s deťmi, ktoré majú poruchy autistického spektra. Otcovi bola poštová zásielka s prihláškou doručená. Otec bol o chýbajúcich podpisoch oboznámený aj formou e-mailu, na ktorý odpovedal. Je preto nepochybné, že potrebu udelenia jeho podpisu registruje. Otec od matky na udelenie súhlasu vyžaduje telefonickú komunikáciu. Matka však nepovažuje za vhodné komunikovať s otcom prostredníctvom telefónu, a to aj vzhľadom na skutočnosti popisované v prebiehajúcich konaniach vo veci maloletého. Matka má za to, že v súčasnosti je nevyhnutný zásah súdu do rodičovských práv, nakoľko sa aj napriek snahe matke vyhnúť sa súdnemu konaniu vo veci rozhodovania o návšteve predškolského zariadenia maloletým, rodičia nevedia dohodnúť, pričom otec odmieta udeliť svoj podpis na prihláške do materskej školy. Matka považuje v danom prípade, kedy maloletého neprijmú do materskej školy bez nahradenia súhlasu otca, nariadenie neodkladného opatrenia vo veci za potrebné. Matka poukázala na skutočnosť, že maloletý je v zložitej rodinnej situácii a jeho stabilizácia práve jeho umiestnením v predškolskom zariadení v prostredí, ktoré je pre neho priaznivé a kde sa mu budú venovať ľudia zaškolení na prácu s deťmi trpiacimi poruchami autistického spektra, sa javí ako najprospešnejšia možnosť pri výbere jeho materskej školy. Matka má za to, že blížiaci sa termín rozhodnutia o prijatí dieťaťa na predprimárne vzdelávanie, odôvodňuje potrebu neodkladnej úpravy pomerov, a to autoritatívnym rozhodnutím súdu o materskej škole, ktorú bude maloletý navštevovať. V aktuálnej situácii pri nezhode rodičov je ohrozené plnenie povinného predprimárneho vzdelávania maloletým, čo rovnako odôvodňuje potrebu bezodkladnej úpravy. 4/ Súd sa oboznámil s návrhom na nariadenie neodkladného opatrenia, súdnymi spismi maloletého a dospel k záveru, že návrh matky na nariadenie neodkladného opatrenia má charakter neodkladnosti. 5/ Rozsudkom Okresného súdu Bratislava III zo dňa 24.06.2021 č.k. 37P/107/2020-151, právoplatným dňa 22.07.2021 mal súd preukázané, že súd rozviedol manželstvo rodičov maloletého a schválil rodičovskú dohodu, v ktorej sa rodičia dohodli, že maloletý bude na čas po rozvode manželstva v osobnej starostlivosti matky s tým, že obaja rodičia budú maloletého zastupovať a spravovať jeho majetok; otec sa zaviazal prispievať na výživu maloletého 300 eur mesačne k rukám matky vždy do 15. dňa v mesiaci vopred, počnúc dňom právoplatnosti tohto rozsudku; rodičia sa dohodli na styku otca s maloletým v každom párnom kalendárnom týždni v pondelok od 15,30 hod. do 18,30 hod., v piatok od 16,30 hod. do 18,30 hod. a od soboty od 9,00 hod do nedele do 18,00 hod. a v každom nepárnom kalendárnom týždni vo štvrtok od 15,30 hod. do 18,30 hod. s výnimkou sviatkov a prázdnin; v každom nepárnom kalendárnom roku počas jarných prázdnin v stredu, vo štvrtok a v piatok od 9.00 hod. do 18.00 hod. a od soboty od 9,00 hod. do nedele do 18,00 hod.; v každom párnom kalendárnom roku počas veľkonočných sviatkov od Veľkonočnej nedele od 9,00 hod. do Veľkonočného pondelka do 18,00 hod.; v každom párnom kalendárnom týždni počas letných školských prázdnin vo štvrtok od 15,30 hod. do 18,30 hod., v piatok od 9.00 hod. do 18.00 hod. a od soboty od 9,00 hod. do nedele do 18,00 hod.; v každom nepárnom roku počas vianočných sviatkov od 24.12. od 9,00 hod. do 25.12. do 18,00 hod.; v každom párnom roku počas vianočných sviatkov a zimných školských prázdnin od 25.12. od 09,00 hod. do 27.12. do 18,00 hod. s tým, že otec si maloletého prevezme a odovzdá v mieste aktuálneho bydliska matky. 6/ Uznesením Mestského súdu Bratislava II zo dňa 11.03.2024 č.k. 39P/30/2024-101 v spojení s uznesením Krajského súdu v Trnave zo dňa 03.05.2024 sp. zn. 14CoP/82/2024 mal súd preukázané,
že bol upravený styk otca s maloletý tak, že otec je do právoplatného skončenia konania o zmene úpravy práv a povinností rodičov k maloletému sp. zn. B3-39P/99/2022, dočasne oprávnený stretávať sa s maloletým každý týždeň v kalendárnom roku vo štvrtok v čase od 15:30 hod. do 17:00 hod. v priestoroch subjektu Centrum pre deti a rodiny Bratislava - Učiteľská za prítomnosti povereného odborného pracovníka tohto akreditovaného zariadenia. Matka je povinná maloletého na styk s otcom riadne pripraviť a sama alebo prostredníctvom ňou poverenej osoby zabezpečiť účasť maloletého na stretnutiach. 7/ Na Mestskom súde Bratislava II prebieha konanie o zmenu úpravy výkonu rodičovských práv a povinností k maloletému pod sp. zn. B3-39P/99/2022, v ktorom konaní je nariadené znalecké dokazovanie. 8/ Na Mestskom súde Bratislava II prebieha konanie o výkon rozhodnutia pod sp. zn. 39Em/1/2023, v ktorom konaní súd uznesením zo dňa 02.02.2024 č.k. 39Em/1/2023-429 nariadil výkon rozsudku Okresného súdu Bratislava III zo dňa 24.06.2021 č.k. 37P/107/2020-151 o styku otca s maloletým dieťaťom. Súd zároveň nariadil neodkladné opatrenie, ktorým uložil výchovné opatrenie rodičom, povinnosť podrobiť sa odbornému psychologickému poradenstvu v rozsahu 10 hodín pre každého z rodičov a 3 hodiny spoločne obom rodičom s cieľom zlepšenia vzájomnej komunikácie rodičov a vzájomnej akceptácie rodičov s tým, že odborné psychologické poradenstvo sa bude realizovať na Úrade práce sociálnych vecí a rodiny Bratislava, referáte poradensko-psychologických služieb, pracovisko Bratislava V, Svoradova I, Bratislava. Rodičia sú povinní dostaviť sa na odborné psychologické poradenstvo v dňoch a časoch určených Úradom práce sociálnych vecí a rodiny Bratislava, referátom poradensko-psychologických služieb, pracovisko Bratislava V, Svoradova I, Bratislava. Súd uložil Úradu práce sociálnych vecí a rodiny Bratislava, referátu poradensko-psychologických služieb, pracovisko Bratislava V, Svoradova I, Bratislava povinnosť doručiť súdu priebežné správy z odborného psychologického poradenstva rodičom vždy do 5. dňa každého mesiaca a záverečnú správu z odborného psychologického poradenstva rodičom do 10 dní od ukončenia odborného psychologického poradenstva. Súd odložil výkon rozsudku Okresného súdu Bratislava III zo dňa 24.06.2021 č.k. 37P/107/2020-151 o styku otca s maloletým do skončenia nariadeného neodkladného opatrenia o výchovnom opatrení a zároveň do skončenia preverenia podnetu zo dňa 19.10.2023, podaného W.. O. W. K.L., B.. vo veci prešetrenia potenciálneho sexuálneho zneužitia maloletého, odstúpeného Okresnej prokuratúre Bratislava III dňa 09.11.2023 Úradom práce, sociálnych vecí a rodiny Bratislava. 9/ Podľa § 2 ods. 1 a 2 zákona č. 161/2015 Z. z. Civilného mimosporového poriadku v znení neskorších predpisov, na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. Na účely tohto zákona sa pojmy žaloba, strana a spor vykladajú ako návrh na začatie konania, účastník konania (ďalej len „účastník“) a konanie podľa tohto zákona, ak z povahy veci nevyplýva inak. 10/ Podľa § 324 zákona č. 160/2015 Z. z. Civilného sporového poriadku v znení neskorších predpisov (ďalej len „ C.s.p.“), pred začatím konania, počas konania a po jeho skončení súd môže na návrh nariadiť neodkladné opatrenie. 11/ Podľa § 325 ods. 1 C.s.p., neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. Podľa § 325 ods. 2 písm. d) C.s.p., neodkladným opatrením možno strane uložiť, aby niečo vykonala, niečoho sa zdržala alebo niečo znášala. 12/ Podľa § 328 ods. 1 C.s.p., ak súd nepostupoval podľa § 327, nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne. 13/ Podľa § 329 ods. 1 vety prvej a ods. 2 C.s.p., súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. Pre neodkladné opatrenie je rozhodujúci stav v čase vydania uznesenia súdu prvej inštancie. 14/ Podľa § 35 zákona č. 36/2005 Z. z. Zákona o rodine a o zmene a doplnení niektorých zákonov v znení neskorších predpisov, ak sa rodičia nedohodnú o podstatných veciach súvisiacich s výkonom rodičovských práv a povinností, najmä vysťahovaní maloletého dieťaťa do cudziny, o správe majetku maloletého dieťaťa, o štátnom občianstve maloletého dieťaťa, o udelení súhlasu na poskytovanie zdravotnej starostlivosti a o príprave na budúce povolanie, rozhodne na návrh niektorého z rodičov súd. 15/ Podľa § 28 ods. 1 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len „školský zákon“), materská škola podporuje osobnostný rozvoj detí v oblasti sociálno-emocionálnej, intelektuálnej, telesnej, morálnej,
estetickej, rozvíja schopnosti a zručnosti, utvára predpoklady na ďalšie vzdelávanie. Pripravuje na život v spoločnosti v súlade s individuálnymi a vekovými osobitosťami detí. 16/ Podľa § 28a ods. 1 a 2 školského zákona, pre dieťa, ktoré dosiahlo päť rokov veku do 31. augusta, ktorý predchádza začiatku školského roka, od ktorého bude dieťa plniť povinnú školskú dochádzku v základnej škole, je predprimárne vzdelávanie povinné. Povinné predprimárne vzdelávanie v materskej škole trvá jeden školský rok, ak odsek 3 neustanovuje inak. 17/ Podľa § 59a ods. 1 až 3 a 5 školského zákona, povinné predprimárne vzdelávanie plní dieťa v spádovej materskej škole, ak zákonný zástupca alebo zástupca zariadenia pre dieťa nevyberie inú materskú školu. Dieťa môže plniť povinné predprimárne vzdelávanie aj v inej ako spádovej materskej škole, ak ho riaditeľ tejto materskej školy prijme na predprimárne vzdelávanie. Riaditeľ spádovej materskej školy je povinný prednostne prijať na povinné predprimárne vzdelávanie deti s trvalým pobytom v obci a deti umiestnené v zariadení na základe rozhodnutia súdu. Dieťa môže plniť povinné predprimárne vzdelávanie mimo obce, v ktorej má trvalý pobyt, na základe rozhodnutia riaditeľa materskej školy, do ktorej sa hlási. Povinné predprimárne vzdelávanie plní dieťa formou pravidelného denného dochádzania v pracovných dňoch v rozsahu najmenej štyri hodiny denne, okrem času školských prázdnin; tým nie je dotknuté právo tohto dieťaťa zúčastňovať sa na predprimárnom vzdelávaní aj v čase školských prázdnin. Dieťa so zdravotným znevýhodnením môže plniť povinné predprimárne vzdelávanie v rozsahu menej ako štyri hodiny denne na základe žiadosti zákonného zástupcu alebo zástupcu zariadenia; zákonný zástupca alebo zástupca zariadenia je povinný k žiadosti priložiť súhlasné vyjadrenie príslušného zariadenia poradenstva a prevencie. 18/ Spádovou školou je v zmysle § 20 ods. 5 školského zákona škola v školskom obvode, v ktorom má dieťa trvalý pobyt. 19/ Podľa § 144a ods. 1 a 2 školského zákona, na podaniach týkajúcich sa výchovy a vzdelávania, o ktorých sa rozhoduje v správnom konaní, sa vyžaduje podpis oboch zákonných zástupcov dieťaťa alebo neplnoletého žiaka, ak odsek 2 neustanovuje inak. Podpis oboch zákonných zástupcov dieťaťa alebo neplnoletého žiaka podľa odseku 1 sa nevyžaduje, ak a) jednému z rodičov bol obmedzený alebo pozastavený výkon rodičovských práv a povinností vo veciach výchovy a vzdelávania dieťaťa, ak jeden z rodičov bol pozbavený výkonu rodičovských práv a povinností vo veciach výchovy a vzdelávania dieťaťa, alebo ak spôsobilosť jedného z rodičov na právne úkony bola obmedzená, b) jeden z rodičov nie je schopný zo zdravotných dôvodov podpísať sa, alebo c) vec neznesie odklad, zadováženie súhlasu druhého rodiča je spojené s ťažko prekonateľnou prekážkou a je to v najlepšom záujme dieťaťa. 20/ Súd pri rozhodovaní o návrhu na nariadenie neodkladného opatrenia prihliadal na to, či si jeho nariadenie vyžaduje bezodkladná potreba úpravy pomerov účastníkov konania, alebo či je obava, že exekúcia bude ohrozená. Súd môže pritom nariadiť len také neodkladné opatrenie, ktoré postačuje na dosiahnutie účelu, nesmie voliť neodkladné opatrenie, ktorým by sa zbytočne, nevhodne alebo nezvratne zasahovalo do práv účastníkov konania. Podmienkou pre jeho nariadenie je osvedčenie, že bez okamžitej úpravy pomerov, by bolo právo účastníka ohrozené. Pre nariadenie neodkladného opatrenia je nutné, aby boli osvedčené aspoň základné skutočnosti potrebné pre záver o pravdepodobnosti nároku, ktorému sa má poskytnúť ochrana ako i osvedčenie, že je tu bez okamžitého zásahu súdu nebezpečenstvo reálnej a bezprostredne hroziacej ujmy. 21/ Súd mal preukázané, že rodičia maloletého nie sú manželmi, ich manželstvo bolo rozvedené a maloletý je zverený do osobnej starostlivosti matky, ktorá sa o maloletého aj fakticky osobne stará. Medzi rodičmi je zhoršená rodičovská komunikácia, neschopnosť komunikovať. Rodičia sa ani vo veci materskej školy maloletého nevedia dohodnúť. Keď sa v danej veci maloletého rodičia nevedia dohodnúť ohľadne predškolského zariadenia, ktoré by malo maloleté dieťa navštevovať, dochádza k priamemu ohrozeniu dieťaťa v danom prípade, vyžadujúcemu si okamžitý zásah súdu do jeho pomerov neodkladným opatrením. Súd mal preukázané, že maloletý v 01/2024 dovŕšil vek piatich rokov a od školského roka 2024/2025 sa na neho vzťahuje povinné predprimárne vzdelávanie. Maloletý má diagnostikovanú pervazívnu vývinovú poruchu - F84.8 Iná pervazívna vývinová porucha. Súkromné špecializované centrum poradenstva a prevencie pre deti a žiakov s autizmom alebo ďalšími pervazívnymi vývinovými poruchami odporučilo dňa 24.04.2024 ohľadom prístupu v materskej škole (o.i.) zaradiť maloletého do materskej školy s menším kolektívom a pedagogického asistenta v plnom rozsahu 100 %. Zariadenie navrhované matkou B. H. M..L..T.. O. Z. nie je spádovou školou maloletého, avšak spádová škola maloletého - Základná škola s materskou školou, so sídlom na L. XX O. Z. nemá podľa preverenia matkou skúsenosti s prácou s maloletými deťmi s poruchou autistického spektra, nemá vhodných pracovníkov, ktorí by boli vyškolení na prácu s maloletými deťmi, ktoré trpia poruchou autistického spektra a pracuje s väčším počtom detí v skupine, bez možnosti venovať sa
individuálne jednému dieťaťu so špecifickými potrebami. Podľa zistení matky tieto skúsenosti a možnosti pracovať s maloletými deťmi s poruchou autistického spektra a vhodných pracovníkov pre prácu s týmito deťmi v menších skupinách má matkou navrhované zariadenie, ktoré má voľné kapacity na školský rok 2024/2025. Pretože medzi rodičmi je podstatná nezhoda o tom, ktorú maloletú školu bude maloletý navštevovať a na maloletého sa vzťahuje od školského roka 2024/2025 povinné predprimárne vzdelávanie, s ohľadom na potreby maloletého, keď pre neho nie sú podmienky spádovej materskej školy podľa zistení matky vhodné a na prihláške je potrebný podpis oboch rodičov maloletého, súd vyhovel návrhu matky a nahradil súhlas otca na podanie prihlášky na zápis maloletého do predprimárneho vzdelávania B. H., M..L..T.. O. Z. pre školský rok 2024/2025. Poučenie: Proti tomuto rozhodnutiu je prípustné odvolanie (§ 355 ods. 2 C.s.p. v spojení s § 357 písm. d) C.s.p.). Odvolanie sa podáva v lehote 15 dní od doručenia rozhodnutia na súde, proti ktorého rozhodnutiu smeruje (§ 362 ods. 1 C.s.p.). Podľa § 363 C.s.p., v odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie len proti odôvodneniu rozhodnutia nie je prípustné (§ 358 C.s.p.). Rozhodnutie je vykonateľné doručením (§ 332 ods. 1 C.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:MSBA2:2024:1224201922.2 (dáta aktuálne k 13. 11. 2026). Záväzné je znenie zverejnené súdom.




